**LĂSAŢI SĂ VINĂ MUZELE...**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

LĂSAŢI SĂ VINĂ MUZELE...

Sunt măr de lângă drum şi fără rost

Atâtor gâze dau un adăpost

Şi mere roşii n-am, au tot căzut

De la Beniuc încoace cât au vrut.

Şi care mere să le vreau în loc

Când Prâslea a avut destul noroc

Să îşi apropie merele de aur

Aşa că ţin pe-o ramură un graur

Şi îl trimit să caute sub coajă

Acolo unde gâzele fac vrajă

Să se agaţe mere-n ramul meu.

E hrana lor şi bunul Dumnezeu

Când ne-a făcut, pe mine şi pe ele

Nu ne-a menit să scriem doar rondele,

Sonete, ode, doine, elegii.

El ne-a făcut să fim cu toţii vii

Şi să trăim alături cum putem

Dar trebuie să ştim şi cum să vrem

Să ştim că florile se scutur uneori

Şi totuşi ce ne-am face fără flori?

Lăsaţi să vină gâzele la mine

Să roadă poamele şi va fi bine

Căci mărul ros se prabuşe-n ţărână

Şi va-ncolţi, şi iar vei ţine-n mână

Peste un timp sau poate niciodată

Un fruct zemos cu inimă curată

Şi-l va gusta aşa cum se cuvine

Cel care-l place, poate fi oricine.

Lăsaţi să vină muzele la mine!